Návrh príspevku Slovenskej republiky do akcie EÚ na podporu misie Africkej únie (AÚ) AMIS II v Sudáne/Darfúre

Politické aspekty návrhu 

Stabilizácia situácie na africkom kontinente je predmetom prioritného záujmu Spoločnej zahraničnej a bezpečnostnej politiky Európskej únie (EÚ) z dôvodu širokého rozsahu potenciálneho ohrozenia pre Európu (terorizmus, zlyhávajúce štáty, krízové regióny, atď.). EÚ využíva celý rozsah svojich nástrojov vrátane európskej bezpečnostnej a obrannej politiky (EBOP), na predchádzanie a riešenie ozbrojených konfliktov, dodržiavanie mieru a prímeria a humanitárnu pomoc v Afrike. Angažovanosť EÚ v Afrike bude v najbližšej budúcnosti ďalej narastať. Vojenský koncept EÚ „bojové skupiny“ bol vytvorený o. i. na podporu operácií EÚ v Afrike na žiadosť Bezpečnostnej rady OSN (BR OSN). Na druhej strane, pravdepodobnosť uskutočňovania početných a rozsiahlych vojenských misií EÚ v Afrike je limitovaná odmietaním prítomnosti cudzích síl na území Afriky a bude sa preto uskutočňovať iba vo výnimočných krízových situáciách, keď africké krajiny (združené v Africkej únii) nebudú schopné riešiť konflikty vlastnými silami. Pomoc zo strany EÚ sa preto zameriava hlavne na poskytovanie finančnej, technickej a poradenskej činnosti pre sily afrických krajín. V takomto rámci prebieha aj akcia EÚ na podporu misie Africkej únie v Sudáne pod názvom AMIS II.
Konflikt v oblasti Darfúr vypukol začiatkom roka 2003 predovšetkým z dôvodu nespokojnosti s distribúciou ekonomických zdrojov v krajine. Úlohu hlavného sprostredkovateľa pri hľadaní politického riešenia konfliktu prevzala Africká únia (AÚ), ktorá 28. mája 2004 rozhodla o rozmiestnení pozorovateľskej misie (AMIS) v oblasti Darfúr, s úlohou dohliadať na dodržiavanie Dohody o prímerí z apríla 2004. BR OSN vo svojej rezolúcii č. 1556 z 30. júla 2004 schválila nasadenie medzinárodných pozorovateľov v oblasti Darfúru pod vedením AÚ a vyzvala členské štáty OSN, aby sa zapojili.
Africká únia sa snaží vyriešiť krízu v Sudáne už od roku 2003. AÚ uskutočňuje operáciu AMIS, ktorá sa v súčasnosti nachádza vo svojej druhej etape (AMIS II). Vzhľadom na krízu v tejto oblasti sa EÚ ako aj NATO rozhodli, že poskytnú AÚ podporu pri zvládaní krízy v Darfúre.
Na podporu snáh AÚ stabilizovať situáciu v Darfúre poskytuje EÚ od júna 2004 stále sa zvyšujúcu pomoc, ktorá zahŕňa personálnu, finančnú a politickú podporu prebiehajúcich mierových rokovaní. Kľúčovým prvkom pomoci je poskytovanie odborníkov na plánovanie, technickej, finančnej, materiálnej a logistickej pomoci pre misie AMIS a následne AMIS II. Dňa 12. apríla 2005 EÚ prijala Spoločnú pozíciu o predchádzaní, riadení a riešení konfliktov v Afrike, v ktorej zdôrazňuje, že AÚ je hlavným aktérom v predchádzaní ozbrojeným konfliktom v Afrike, ako aj v ich riadení a riešení.
29. apríla sa AÚ obrátila na EÚ a jej členské krajiny so žiadosťou o zásadnú podporu úsilia AÚ pri posilňovaní misie AMIS II. V odpovedi Rada 23. mája 2005 súhlasila s poskytnutím dodatočnej podpory. Následne, dňa 26. mája 2005 sa uskutočnila donorská konferencia prispievateľov, na ktorej boli odsúhlasené záväzky členských krajín EÚ, aby sa AMIS II dostala do svojej druhej fázy.
Napriek úsiliu medzinárodného spoločenstva naďalej v Darfúre pretrváva vážna humanitárna kríza umocnená mimoriadnym suchom v krajine. Podľa doterajších hodnotení EÚ prítomnosť misie AMIS má reálny pozitívny vplyv na bezpečnostné prostredie v oblastiach jej pôsobenia, pričom v spolupráci s humanitárnymi organizáciami výrazne prispieva k znižovaniu násilností a aktov narúšajúcich prímerie. V hodnotení bezprostredného ohrozenia personálu EÚ rozmiestneného v Sudáne nedošlo k zásadným zmenám, a preto nie sú predpokladané ani zmeny súčasného, resp. plánovaného príspevku EÚ v Darfúre.
Vychádzajúc zo svojich bezpečnostných záujmov definovaných v Bezpečnostnej stratégii Slovenskej republiky sa SR chce v zmysle solidarity a v spolupráci s medzinárodným spoločenstvom angažovať na zaručovaní bezpečnosti a stability a zmierňovaní následkov kríz iných štátov a národov. Africký kontinent predstavuje trvalý zdroj viacerých hrozieb, ktoré priamo vplývajú na bezpečnosť spoločného európskeho priestoru, ktorý SR zdieľa s ostatnými partnermi či už v rámci NATO, EÚ alebo mimo týchto zoskupení. 
Sudán predstavuje aj jednu z geografických  priorít oficiálnej rozvojovej pomoci SR. V priebehu rokov 2003 a 2004 boli na území Sudánu uskutočnené projekty v hodnote takmer 9 mil. Sk. Zároveň, vzhľadom na rozhodnutie vlády SR o odpustení dlhu vo výške 1 miliardy Sk (uznesenie vlády SR č. 709 z 21. 9. 2005) sa SR v roku 2005 zaradí medzi najvýznamnejších donorov rozvojovej pomoci v Sudáne. Je v záujme SR, aby táto pomoc bola účinná, čo je možné dosiahnuť iba v stabilnom a bezpečnom prostredí.

Vojensko-odborné aspekty návrhu

Celková bezpečnostná a politická situácia v Sudáne je relatívne pokojná, bez výraznejších incidentov, avšak naďalej veľmi nestabilná. Okrem sporadických stretov medzi provládnymi a povstaleckými ozbrojený skupinami neboli na území Darfúru od apríla 2005 zaznamenané žiadne závažné incidenty medzi stranami sporu. Avšak naďalej rozšíreným a stupňujúcim sa bezpečnostným problémom na lokálnej úrovni je pretrvávajúce závažné porušovanie ľudských práv a medzinárodného humanitárneho práva voči civilnému obyvateľstvu zo strany provládnych para-vojenských ozbrojených skupín.
V súlade so schválenou jednotnou akciou cieľom akcie EÚ na podporu misie AMIS II je zabezpečiť účinnú a včasnú pomoc EÚ pri posilňovaní AMIS II, a tým podporiť AÚ v jej politickom, vojenskom a policajnom úsilí o riešenie krízy v oblasti sudánskeho Darfúru. Podporná akcia EÚ okrem civilnej zložky (polícia) obsahuje predovšetkým zložku vojenskú, ktorá zahŕňa viaceré druhy pomoci:
-	poskytovanie plánovacej a technickej pomoci na všetkých úrovniach velenia AMIS II vrátane logistickej podpornej koordinačnej štruktúry;
-	poskytovanie vojenských pozorovateľov s cieľom personálne posilniť AMIS II;
-	v prípade potreby výcvik afrických jednotiek a pozorovateľov ako súčasť posilňovania AMIS II;
-	strategickú a taktickú prepravu;
-	vzdušné pozorovanie podľa požiadavky AÚ.
	
Hlavným príspevkom, na ktorom sa EÚ podieľa pri zvládaní krízy v Darfúre, je podpora AMIS II prostredníctvom vojenskej pomoci, logistickej podpory pre zlepšenie operačnej efektivity AMIS II. Taktiež bola dodaná aj technická pomoc pre AÚ na zlepšenie operačnej schopnosti situačného centra a boli vyslaní vojenskí, civilní a politickí experti do oblasti. Zároveň je v záujme EÚ, aby operácia v Darfúre bola vedená AÚ. Cieľom je, aby AÚ bola schopná zvládať podobné krízy v budúcnosti.
Vojenský personál EÚ ostáva pod vedením vysielajúcich členských štátov alebo inštitúcií EÚ a plní si svoje povinnosti výlučne s ohľadom na záujem podpornej akcie EÚ. Obdobie vyslania vojenského personálu by malo byť spravidla 6 mesiacov. Všetok personál EÚ požíva ochranu zo strany misie AMIS II.
Akcia EÚ na podporu misie AMIS II je uskutočňovaná v úzkej koordinácii so všetkými inštitucionálnymi a bilaterálnymi darcami, ktorí sa na nej zúčastňujú (najmä OSN, NATO, USA, Nórsko, Kanada). 
Operácia AÚ nie je možná bez logistickej podpory NATO a EÚ (napr. aj v oblasti strategickej dopravy). Personál potrebný na posilnenie veliteľskej štruktúry AÚ v tejto oblasti bude musieť byť do nej plne integrovaný. Personál bude potrebné vyslať v januári 2006 na obdobie 6 mesiacov. V prípade rozmiestnenia policajného personálu AÚ (a zároveň EÚ a ostatných partnerov) ho bude zabezpečovať rovnaká logistická línia. 
V súlade s predkladaným návrhom bude príspevok SR do akcie EÚ na podporu misie Africkej únie AMIS II v Sudáne/Darfúre predstavovať:

1.	finančný príspevok prostredníctvom mechanizmu ATHENA, ktorým sa SR bude podieľať na spoločných nákladoch vojenskej zložky akcie (v zmysle čl. 11 jednotnej akcie);

2.	vyslanie 2 príslušníkov OS SR ako vojenských pozorovateľov v rámci akcie EÚ na časovo neobmedzené obdobie od januára 2006 s operačným priestorom celého územia Sudánu so 6-mesačným rotačným obdobím.

Finančné aspekty

Predpokladané náklady na pôsobenie dvoch pozorovateľov v operácii AMIS v roku 2006 na obdobie 6 mesiacov (1 rotačný cyklus) sú odhadované vo výške 5 461 709,-Sk. V prípade opakovania rotácie by boli náklady na celý rok 2006 vo výške 10 923 418 Sk. Finančné prostriedky pre operáciu AMIS  budú hradené z rozpočtovej kapitoly MO SR z účelového prvku MU 17-210 a rozpočtovej podpoložky 649003 (35) ako príspevok SR na monitorovaciu misiu AMIS. 

Právne aspekty

Vzhľadom na to, že ide o vyslanie príslušníkov ozbrojených síl Slovenskej republiky mimo územia Slovenskej republiky na účely mierovej pozorovateľskej misie,  podlieha takéto vyslanie v súlade s čl. 119 písm. o) Ústavy Slovenskej republiky súhlasu vlády Slovenskej republiky.